Drie KZN-studente sterf die afgelope naweekArgieffoto: SAPD Drie studente is die afgelope naweek in KwaZulu-Natal in afsonderlike voorvalle doodgesteek en -geskiet. Die ANC het dié voorvalle intussen ten sterkste veroordeel. Volgens die ANC is Nhlaka Sazi Ngubo (20), ŉ eerstejaarstudent van die Universiteit van Zululand (UniZulu), Sondagmiddag op die KwaDlangeswa-kampus vermoedelik deur ŉ medestudent gesteek, en is sy keel ook glo met ŉ kombuismes gesny. Kol. Thembeka Mbele, woordvoerder van die polisie, het gesê die verdagte is bekend aan die oorledene. ŉ Saak van moord word ondersoek. In ŉ ander voorval is Nqobani Dlomo, ŉ lid van die ANC-jeugliga, in die vroeë oggendure van Saterdag doodgesteek. “Daar was omstreeks 04:30 ŉ partytjie by die kampus [van die Universiteit van KwaZulu-Natal] toe chaos uitgebreek het en drie onbekende verdagtes ŉ 22-jarige student doodgesteek het en van die toneel gevlug het,” het Mbele gesê. Hy het verskeie skietwonde aan sy bolyf opgedoen. ŉ Saak van moord word ondersoek. ŉ 20-jarige verdagte het vandag in die Pinetown-landdroshof verskyn in verband met die moord. Volgens die ANC is nog ŉ student, Sikhumbuzo Lushaba, Vrydag naby ŉ koshuis in Albert Park doodgeskiet. Nomagugu Simelane-Zulu, provinsiale woordvoerder van die ANC, het gesê die ANC is diep bekommerd oor die onlangse vlaag van misdade by tersiêre instellings. “Onderwys-instellings moet uiteraard plekke van intellektuele onderrig wees en nie van moord en geweld nie.”